וינסנט קומפני

קריירת מועדונים

קומפני החל את הקריירה המקצוענית שלו במדי המועדון הבלגי אנדרלכט, בו זכה במספר תארים קבוצתיים ואישיים כולל נעל הזהב הבלגית ונעל האבוני הבלגית. במחצית השנייה של עונת 2005–2006, קומפני סבל מפציעה בכתף והחליט לעשות בה ניתוח, אף על פי שמשמע הדבר היה שיחמיץ את החודשיים האחרונים של העונה. העובדה שהוא ביצע את הניתוח והעביר את תקופת ההחלמה שלו בעיר ליון שבצרפת, העלתה שמועות רבות על כך שהוא חושק לשחק בקבוצה העירונית אולימפיק ליון בעונה שלאחר מכן.
ב-9 ביוני 2006, דווח רשמית על ידי מועדונו שההמבורג הגרמנית רכשה את שורותיו של קומפני תמורת 10 מיליון אירו, כמחליפו של דניאל ואן בויטן שעבר לבאיירן מינכן. הוא שיחק בששת המשחקים הראשונים של העונה עבור המבורג בבונדסליגה, עד שפציעה בעקב אכילס השביתה אותו עד לסוף העונה כבר מחודש נובמבר. על אף הפציעה, קומפני זומן לסגל נבחרת בלגיה הצעירה לקראת אליפות אירופה בכדורגל עד גיל 21 - 2007.
ב-22 באוגוסט 2008, מנצ'סטר סיטי האנגלית אישרה שהחתימה את קומפני על חוזה לארבע שנים תמורת סכום המוערך בכ-6 מיליון פאונד.
יומיים לאחר שחתם במנצ'סטר סיטי, קומפני שיחק את משחק הבכורה שלו במועדון נגד ווסטהאם יונייטד, ואף זכה בתואר השחקן המצטיין במשחק. ב-28 בספטמבר 2008, הוא כבש את שערו הראשון עבור הסיטי, בהפסד החוץ 1–2 לוויגאן אתלטיק. ב-19 באוקטובר 2009, הוא חתם על חוזה חדש במנצ'סטר סיטי, שאמור להשאירו במועדון עד שנת 2014. ב-2014 הוא האריך את חוזהו במועדון עד שנת 2019. ב-11 במאי 2014 קומפני כבש בניצחון 2-0 על וסטהאם במחזור הסיום של הפרמייר ליג ובזכות הניצחון קומפני זכה באליפות הפרמייר ליג השנייה שלו עם מנצ'סטר סיטי. בעונות הבאות קומפני הרבה להיפצע ובשל כך, שיחק מספר מועט של משחקים.
בעונת 2017/2018 וינסנט קומפני זכה עם מנצ'סטר סיטי בגביע הליגה ובאליפות הפרמייר ליג השלישית שלו עם המועדון.
בעונת 2018/2019, וינסנט קומפני הכריז על עזיבתו לאחר הזכייה בגביע האנגלי, זאת לאחר 11 שנים במועדון. בעונה זו, זכה עם מנצ'סטר סיטי בגביע הליגה, בגביע האנגלי, ובאליפות הפרמייר ליג הרביעית והאחרונה שלו במדי מנצ'סטר סיטי.
בנוסף לעזיבתו, הודיע קומפאני כי יהיה מאמן-שחקן של קבוצת אנדרלכט החל מעונת 2019/2020.

נבחרת בלגיה

קומפני ערך את הופעת הבכורה שלו עבור נבחרת בלגיה בפברואר 2004, במשחק נגד נבחרת צרפת, והיה לאחד הכדורגלנים הצעירים ביותר בהיסטוריה שמשחקים עבור הנבחרת הבלגית. לקראת אולימפיאדת 2008, התאחדות הכדורגל הבלגית זימנה את וינסנט לסגל הנבחרת למשחקים האולימפיים, אך מועדונו הגרמני המבורג, סירב לשחררו למשחקים בטענה שזוהי לא תחרות רשמית של פיפ"א. אחרי שההתאחדות הבלגית עירערה על החלטתה של המבורג, המועדון התיר לבסוף לקומפני לנסוע לטורניר, אולם תחת הדרישה שישוב לגרמניה בתום המחזור השני של שלב הבתים באולימפיאדה.
באולימפיאדת בייג'ינג, משחקה הראשון של בלגיה היה נגד ברזיל, בו קומפני הורחק ובלגיה הפסידה 0–1. כתוצאה מהכרטיס האדום, הטורניר הסתיים בשביל וינסנט, מכיוון שהמבורג הסכימה לשחררו לתקופת שני המשחקים הראשונים בלבד. בשל השתלשלות האירועים, קומפני ביקש ממועדונו שיוותר לו ויתן לו לשחק במשחק האחרון בשלב הבתים בשל חשיבות המשחק, אולם לאחר דיונים בין ההתאחדות הבלגית למועדון הוחלט לבסוף להשיב את קומפני למועדונו הגרמני. עקב העקשנות של מועדונו ואי מימוש בקשותיו, קומפני הסתכסך עם ראשי המועדון ויותר מאוחר פרסם שהמקרה תרם רבות להעברתו למנצ'סטר סיטי.
בנובמבר 2009, קומפני הסתכסך גם עם מאמן הנבחרת דיק אדבוקט, אחרי שסבתו של קומפני נפטרה מספר ימים לפני משחק הידידות של הנבחרת מול קטר, והוא קיבל רשות לנסוע להלוויתה בתנאי שיחזור למלון הנבחרת בערב. קומפני שב למלון רק בשעות הלילה. אדבוקט זעם על האיחור וניפה אותו מסגל הנבחרת בשל התקרית.

פעילות מחוץ לתחום הכדורגל

ב-2 באפריל 2013 נודע כי קומפני רכש את קבוצת הכדורגל הבלגית בלייד (FC Bleid). המועדון מדורג בליגה השלישית בבלגיה.